Mõlemad Eesti börsiettevõttest rõivatööstused kavandavad vaatamata senisele  kahjumile läbimurret, mida pole Eestis veel nähtud.    Otsa tegi möödunud aastal lahti AS Baltika, mis tõi 18 miljoni krooni eest turule uue kaubamärgi Monton. Uuendustes võtsid riski enda peale Baltika juhid eesotsas Meelis (pildil) ja Maire Milderiga. Nad korraldasid endale kinnise aktsiaemissiooni, panid oma isikliku vara panti ja laenasid Hansapangast raha. Pank andis ettevõttele soosiva hinnangu ja ennustas tänavuse aasta lõpuks 54kroonist aktsiahinda. Ent vaatamata ootustele tõi esimene  kvartal oodatust suurema kahjumi, aktsia püsib 30 krooni juures ja tõusu ei näi investoritel usku olevat. Negatiivse stsenaariumi korral jäävad Baltika juhid ilma nii töökohast, aktsiatest kui ka oma maisest varast.    Sarnane lugu on ASiga Klementi. Ettevõtte vanad soomlastest omanikud läksid möödunud aastal pankrotti ja müüsid vara Eesti investeerimispankuritele. Uued omanikud Indrek Rahumaa, Andres Rätsepp ja Toomas Leis, olles vaevu toibunud IT-firma XXL pankrotist, võtsid ette uue riski: hakata  üles töötama pankrotipessa jäänud kaubamärke. Näiteks PTA, Club Line ja Piretta, mis on peamiselt tuntud Soome turul. Klementi korraldas arenemiseks vajamineva 15 miljoni krooni saamiseks tänavu avaliku emissiooni ja see läks edukalt. Investoritel paistab olevat usku nii Skandinaavia turgu kui ka rõivatööstuse tulevikku.    Kahe moefirma tulevik ei pruugi olla nii roosiline, kui paistab. ASi Sangar allhanke-ettevõttest moefirmaks ümber kujundanud Jaan Kallas möönab, et rõivaturg on praegu kiires  languses üle kogu maailma. Tõusvaid kaubamärke ei paista olevat, endist lööki pole isegi Zaral ega Mangol. Ent pikas perspektiivis järgneb mõõnale tõus. Siis on võipotile lähemal need, kel oma jaekaubandusvõrk olemas, lausub Kallas.    Kallase sõnul on Baltika ja Klementi valitud tee õige, sest õmblustööde hinnaga ei suuda Eesti pikalt konkureerida. Näiteks Soomes oli kümmekond aastat tagasi mitukümmend tuhat õmblejat, nüüd on neid tuhande jagu. Rõivaäris on võim kaupmeeste käes.    ÄP